ULAON MANURUK-NURUK SAHAT TU NAMANGADATI | Raja Mandidang Sitorus\n« Anak Naburju “Hitado Managam Sitorus”\nPANGANTUSION TARINGOT TU BOAN-BOAN »\nULAON MANURUK-NURUK SAHAT TU NAMANGADATI\nJune 11, 2009 by Sampe Sitorus,SE (A. Hitado Managam)\nJot-jot do binege hata manuruk-nuruk, aha do lapatanna jala aha disuruk?\nMolo sohot anak dohot parumaen na so martinasak (dang dope mangadati /mangalua), ingkon do ulahonon ni natoras ni paranak, anakna dohot parumaenna manopot hula-hulana, ima simatuani anakna i. Ima ginoaran tardege balintang, tarsuruk tohang.\nDung manang pigapiga bulan dung mangalua keluarga na imbaru i, dung hira mombun muruk ni Parboru, ditingkina diutus Paranak ma Parboruonna laho mangadopi Parboru, mangelek-elek asa boi nasida nian ro manuruk-nuruk tu huta ni Parborui laos manangkasi utangna di paradaton. Dung masipaolo-oloan, dibuhul nasida ma tingki dipanjalo ni Parboru diharoro ni Paranak laho mangulahon Ulaon Adat Na-Manuruk-nuruk.\nManuruk-nuruk lapatanna: ala naung marsala iba, tar biar do roha mandapothon inganan ni Parborui, godang angka sihabiaran dibahen i gabe songon namanuruk-nuruk ma iba laho pajumpang huhut dibagasan biar ni roha. jala unang pinadirgak simanjujung songon napatuduhon gogo ingkon unduk do.\nDi ulaon manuruknuruk mamboan sipanganon dohot namargoarna do paranak. Siadopan: ditingki par ro ni Paranak laho manuruk-nuruk tu jabu ni Parboru:\n1. SI UNGKAP BAHAL\nDung sahat rombongan ni Paranak di alaman ni Parborui (bahal ni Huta) nunga jongjong disi manang piga halak sian Parboru. Lehonon ni Paranak majolo parisapan tu nasida, dungi didok ma hatana: Rajanami, huboto hami do naung sala hami pajolo holong papudi Uhum, na ro do hami nuaeng marsomba tu hula-hulanami laho manopoti hasalaannami, asi ma roha ni Raja i, buka hamu ma bahal i asa masuk hami.\nSI UNGKAP BAHAL : – songoni ma lelengna dohot lojanami pajaga- jaga bahal on, hape ro hamu mangido asa hu-ungkap hami asa masuk hamu. Alai ala na naeng manopoti sala hamu las do rohanami disi, alai jolo garari hamu jolo Upa ungkap bahal.\nParanak : Mauliate ma Raja ni hamu sijaga bahal on, ba dison otik-godang hupasahat hami ma sipalas rohamu. Dung diungkap bahal adapon ma muse Sordadu sitiop hujur goaran ma:\n2. SANGKE HUJUR\nSongon panghataion na mangadopi Ungkap Bahal i, tarsongoni ma cara panghataion dohot silehonon sipalas roha nasida goaron mai Upa Sangke Hujur.\n3. PANGIHUT-IHUT :\nDetektif = mata-mata, jala sipasahat laporan tu Parboru, manang nasongon dia posisi ni Borunai dihuta ni Paranak. Hadapon museon huhut gararon upana = Upa ni Pangihut-ihut.\n4. RAJA HUTA (Komando)\nIngkon denggan ma hata elek-elek tu Raja ni Huta ai laos nasida na boi dohonon gabe dongan laho mangadopi Pihak Parboru\nAlai diangka nadeba: Dung sidung marsipanganon, jala di nalaho mamungka manghatai Paranak dohot Parboru disi ma dipangido Parboru asa gararon:\n1.Upa ni si ungkap Bahal – 2. Upa ni Sangke Hujur – 3. Upa ni Pangihut-ihut – jala parpudi asa sahat iba namanungkun utang gararon ma -4. Upa ni Raja ni Huta.\nULAON DUNG MASUK PARANAK TU BAGAS NI PARBORU\nDung masuk Paranak na ni joloan ni Boruna na mamboan Ampang marisi Namargoarna dohot sipanganon na asing, dipeakhon ma jolo ditonga-tonga ni inganan ni namarpungui paima disigati Pihak Parborui.(songon ditingki Ulaon Marhusip)\nPendek kata, dung disigati, dipauli Boru ni Paranak ma sipanganoni tu inganan pangaradean (dapur) paima dipungka ulaon. Laos ditingki namasuhi Paranak nunga marbaris Parboru manjalo jalang-jalang ni Paranak huhut dipatuduhon Parboru inganan di Paranak.\nPasahat Tudu-Tudu ni Sipanganon Paranak tu Parboru:\nRajanami, Hula-Hulanami parjolo ma hami pasahathon hamauliateon ni rohanami tu Tuhanta Pardenggan Basa i di pandonganionNa di hami ro mandapothon hamu Hula-Hulanami jala hudapot hami hamu di bagas namarampang namarjual on dibagasan hahipason dohot las ni roha manjalo hami. Huboto hami do tangkas Rajanami balga ni hasalaan nami maradophon hamu ima napajolo holong anaknami dohot borumu, papudi uhum, di bahen i ma hami ro tu adopanmu Rajanami manomba hamu sampulu jari pasampulu sada simanjujung manopoti hasalaan nami i, ai molo sala ni anakna, sala ni Amangna do i. Hutopoti hami ma Rajanami hasalaan nami i.\nDison, Rajanami hupasahat hami ma tudu-tudu ni sipanganon tu adopanmu laho manubut rohamu di hasalaan nami i, ihut tusi dohonon nami ma:\nGodang sibutong-butong, otik sipir ni Tondi, tung songon on dope na boi tarpatupa hami laho manomba hamu Rajanami, pamurnas mai tu daging saudara tu bohi, sipalomak imbulu mai sipaneang holi-holi sai songon bagot na marhalto ma na tubu dirobean, las ma rohani hula-hulanami manjalo huhut manganhon, mandok mauliate ma hami na mangalean. Botima, huhuasi nami Rajanami.\n(Parboru manariashon namanjalo tudu-tudu ni sipanganon tu dongan tubu, boru dohot Raja na ginokkon na pungu i, huhut laos di gora Boruna paradehon Dengke sipasahaton nasida)\nPasahat Dengke Parboru:\nDihamu Parboruon na ro mandapothon hami di bagas on, nunga di pasahat hamu tu hami tudu-tudu ni sipanganon nuaeng antong hupasahat hami ma tu hamu Dengke Simudur-udur, Dengke si Si tio-tio, Dengke Sahat, dohot pangidoan asa unang be masa angka namangarsahi roha ni dongan tu joloan on, alai sai Asi ma Roha ni Tuhanta, sai mudur-udur ma antong parhorason panggabean i di hita tu joloan on, songon tio ni rohamuna i ro mandapothon hami sai tio ma nang angka pansamotan i jala dengke sahat ma on sai sahat ma pasu-pasu ni Tuhanta di partondongonta tu joloan on. Songon on pe dengke nahupasahat hami on, las ma rohamu manjalo.\nMasijalangan – hundul be tu ingananna – martangiang sian Paranak. –\nDung sidung marsipanganon:\nParboru : Manungkun taringot tu tudu-tudu ni sipanganon\nParanak : Surung-Surungmu doi Rajanami\nSongon ditingki Na Marhusip dipasoding Boru ni Parboru tudu-tudu ni sipanganoni mamungka ma manghatai.\nPanise sian Pihak Parboru tu suhut Parboru: (namardongan tubu marsisisean)\nHata ni Haha-Anggi ni Parboru:\nManghatai ma hita ampara, Gonghon sipaimaon jou-jou sialusan. Ia nunga ro hami tu bagasta na marampang na marjual on; hundul iba di amak tiar, sai tiar ma parnidaanta tu joloan on. Nunga huhut bosur iba mangan indahan nalas jala sagat marlompan natabo, jadi hata ni sipanganon i ba dipaboa amparaniba ma. Botima.\nPaidua ni suhut mangalusi :\nGabe ma jala horas, ampara, mauliate do dohonon nami di haroro muna tu bagasta on, ai pintor di oloi hamu do jou-jounami. Sian i tarido do na sapangkilalaan hita di ganup adong na masa di hita. Taringot di hata ni sipanganon panggabean parhorasan do. Boti ma.\nBa anggo i do hape nauli ma i. Alai songon ni dok ni ompunta si jolo-jolo tubu: Sai marangkup do na uli mardongan do nadenggan. On pe tangkas ma di paboa ampara niba siangkupna songon na hundul, sidongannna songon na mardalan. Botima\nTutu do i ampara na ni dok muna i sai marangkup do na uli mardongan do nadenggan. Jadi asa tung tangkas botoon ni hamu sude na hupio hami taringot tu lapatanni punguanta sadarion, songon na niidamuna ampara, na ro do nuaeng tu jabunta on parboruonta marga………………\nManaruhon sipanganon di hita. Jadi rap ma hita manungkun tu nasida manang aha do hinarohon nasida tu bagasta on. Tu sude na hupio hami do hata nami on. Botima.\nMauliate ma ampara nunga di paboa hamu pangalaho ni parpunguanta on, jala di pangido hamu asa rap manungkun hita tu parboruonta taringot hinarohon nasida apala di ombas on.\nNa denggan ma i tutu, laos husungkun ma tu hita salauhutna: ise ma sian hita namanungkun nasida? (Somalna dialusi na torop: “ Ba laos hamu ma “) dung i diuduti :\nHamu parboruon nami marga ….., Ala nunga huboto hami na manuruk-nuruk do hamu sadari on, jolo lehonon nami do tingki tu dongan sahuta nami papuas rohana tu hamu. Dihamu dongan sahuta nami pinasahat ma partingkian tu hamu.\nHata ni Dongan Sahuta:\nDi hamu lae, namangudurhon anak dohot parumaenmuna na mangalua i do tu son. Jadi andorang so pinungka panghataion jolo pangidoonku dope siilehononmuna tu hami na mardomu tu adatni huta nami. Asa garar hamu ma jolo :\nParjolo Upa SI UNGKAP BAHAL/HARBANGAN ai na diungkap nasida do harbangan asa boi hamu masuk tu huta on.\nPaduahon Upa SANGKE HUJUR ai niumpat do hujur laho mamantom panangko, alai ala naung ro hamu mangaku hasalaonmuna, ba sangke on na ma hujur i, asa boi hita manghatai dibagasan dame. Jala laho pasahathon i ingkon do tu sude hami ris bahenon mu. (semua harus kebagian namun perihal nominal sesuai kemampuan).\nPande Hata ni PARANAK\nNauli Rajanami, rade do hami mangehon i, Ba rade ma hamu Rajanami manjalo (uang diserahkan /di salamkan).\nHata ni Dongan Sahuta\nMauliate ma. Di hamu hasuhuton nami nunga denggan dipasahat nasida tu hami sipasahaton nasida, asa uduti hamu ma.\nPande Hata ni PARBORU\nAmangboru… songon hata ni ompunta sijolo-jolo tubu do dohononku:\nSai jolo ni nangnang do asa ninung-nung\nSai jolo pinangan do asa sinungkun\nBa nunga bosur hamia mangan indahan na las na binoanmuna i, sagat marlompan na tabo. Nuaeng pe ba paboa hamu ma tu hami dia do hinarohon muna dohot lapatan ni sipanganon na binoan muna i. Tangkas ma hatahon hamu Dia nangkatna, dia ultopna, Dia ma hatana, dia nidokna. Sibegeon ni sipareon, sipeopon ni roha. Botima da Raja ni boru.\nGabe ma hita jala Horas Rajanami. Taringot di hata ni sipanganon i, ba sai pamurnas mai tu pamatang muna, saudara tu bohimuna. Tung so sadia pe i nuaeng, sai hadengganhon hamu ma i Rajanami.\nMauliate ma di Tuhanta Pardenggan Basai, Mauliate ma dohonon nami nang tu hamu saluhutna Hula-Hulanami, Paribannami, Raja ni Dongan Sahuta na huadopi hami nuaeng dison diharadeon ni rohamu manjalo hami na ro tu bagas namarampang namarjual, namarsangap namartua sigonggom pangisina. Rajanami! Nunga tardege balintang hami tarsuruk tohang ni jabu ni Raja i, patuduhon topot-topotnami. Ia di ari na salpu martonga ni jabu martonga ni asean anaknami dohot boru ni Raja i ndang tarpatupa hami dope somba ni adat somba ni uhumnami tu Raja i, ala ni pogos do Rajanami.\nIa haroro nami mamboan anaknami dohot parumaen nami, Borumu laho manopoti hasalaan nami Rajanami, di angka pangalaho ni anaknami napajolo holong papudi uhum ima naparajahon Borumu. Nunga sala hami disi, ai molo hasalaan ni anakniba, hasalaan ni natorasna do i, laos dison do hahadolinami dohot angkangborunami pangintubu di anaknami on, asa rap ma hami marsomba tu hamu Rajanami asa salpuhon hamu ma hasalaan nami i huhut manjalo anaknami on gabe anakmu nang pe naung sala ibana maradophon hamu ditingki nasalpu i.\nSongoni ma jolo sombanami Rajanami.\nPande Hata ni PARBORU:\nMauliate ma di hamu Amangboru, sintong do nidokmunai nunga pajolo gogo hamu papudi uhum, nuaeng ro hamu manopoti salamu, tarjalo hami do i ai songoni pe pambahenmu tu hami, marsak hami saluhut, alai tutu Dame nasian Tuhanta do namian dihita, nunga mulbas rohanami dung huida hami bohi ni Borunami, hipas do ibana huida hami. Taringot tu pangidoan muna i na boi ma oloan nami alai jolo pature hamu ma jolo somba-sombamu tu si ungkap bahal, sanghe hujur, pangihut-ihut dohot Raja ni huta asa dung sidung denggan di adopi hamu nasida asa hulehon hami angka alusnami tu hamu.\n– Aluasna (molo nunga di adopi nangkin sebelum masuk tu bagas ni hula- hula): nunga husomba hami nasida nangkining Rajanami, ai anggo soi beha ma parmasuk nami laho mangadopi Raja i).\n– Alusna (molo dang dope di adopi nangkin sebelum masuk tu bagas ni hula-hula): dia ma nasida Raja i si ungkap bahal asa husomba hami (serahkan sejumlah uang), dia ma Raja i sitiop Hujur asa husomba hami asa disanghe hujuri (serahkan sejumlah uang), dia ma nasida Raja i pangihut-ihut asa husomba hamu paulak loja nasida (serahkan sejumlah uang)– dia ma Raja i Rajani Huta asa husomba hami asa di ondingi jala didongani hami laho mangadopi hamu Raja ni Hula-Hulanami.\nDung sidung sudena i di garar Paranak, didok ma asa mangido panuturion sian Parboru dohot angka pasu-pasu.\nDialusi Parboru dohot angka Boruna songon on:\nJolo pasahat hamu ma pasituak natonggi tu sude hami napunguon asa hupasahat hami hata nauli hata pasu-pasu tu hamu.\nParanak manuru Anakna dohot Parumaenna pasahat Pasituak Natonggi tu sude hula-hula napungu dibagasi.\nRajanami, ia nunga husomba hami hamu sude songoni nunga hupasahat hami pasituak natonggi tu hamu asa olo ma hamu Rajanami mansalpuhon sude hasalaan nami i jala pangidoan nami laos pasu-pasu hamu ma hami Rajanami asa tiur-tiur angka sidalanan tujoloan on. Alai tahe asa tung sude mardame-dame parjolo ma jolo dohononanmi asa manopoti hasalaannna Anak nami dohot Parumaen nami tu hamu hula-hula nami tarlobi ma tu Tunggane dohot Inangbao nami di bagas on. Laos di suru ma jongjong anak dohot parumaen i marsomba tu adopan ni Simatuana laho mangido maaf huhut didok hatana :\nParjolo ma hami mandok mauliate tu Amanta Debata Pardenggan Basai. Di hamu Amang dohot di hamu Inang, songon i nang di sude hamu nahuparsangapi hami, marsomba ahu sampulu jari pa sampulusada simanjujung manopoti hasalaanhu maradophon hamu di angka ari nasalpu i di nahuparaja Borumu so dohot parbinotoanmu, huluahon ibana sian jolomu, huarsahi hamu holan ala ni natarboan rohangku ahu namanghaholongi borumuna on. Huhilala do songon dia muruk dohot hansit ni rohamu hubahen alai namarsomba ma ahu nuaeng mangido lambas ni rohamu asa olo hamu marpamuati ma rohamu disude hasalaanhi maradophon hamu, jala marsomba ahu mangido haradeon ni rohamu asa jalo hamu ma ahu gabe anakhonmu,\nPos ma rohamu Amang, Inang sai na haholonganhu do Borumu na i sian sude roha dohot pangalahonhu, sai boan hamu ma hami di tangiangmu asa sai didongani Tuhanta hami di na mandalani ngolu parsaripeon nami on.\nBotima pangidoanhu Amang, Inang, mauliate ma dihamu.\nIma tutu Amang Hela nang di Borunami, nunga ditanda hamu salamu jala nunga las rohanami di naditopoti hamu hasalaanmu tu hami tarlobi tu simatuamu, sai sahat ma angka nauli sahat ma nadenggani tu hamu tujoloanon pasu-pasuon ni Tuhanta.\nLaos dipasahat ma panghataion tu Parboru:\nI pe Angkang, nang di Angkang Boru nunga dibege hamu panopotion ni hasalaan ni Helanta dohot Borunta ba nuaeng hupasahat ma tu hamu.\nParboru/Pangintubu (Natoras ni boru):\nDi hamu Amang Hela nang di ho Boru Hasian, songoni ma balga ni arsak ni rohanami dibahen hamu, tarlobi pangalaho ni Borunghon, tung mansai hansit rohanami, so na hu orai hami hamu mardongan alai songoni ma pambahenmu tu hami, hansit situtu rohanami haru so tarbereng hami angka tondong, hira hami na sai mangambati pardonganonmu, so binoto alana gabe songoni pambahenmu tu hami. Alai tutu, nunga ro hamu manopoti hasalaan muna i tu hami, nunga mulbas muruknami, husalpuhon hami ma i sian roha nami jala dohonon nami ma:\nSiboru buas siboru bakkara, molo dung puas dao soada mara.\nSai dipasu-pasu Tuhanta ma parsaripeonmuna on, didongani hamu tongtong mandalani ngolumuna, sai tubuan laklak ma hamu tubuan singkoru, tubu sanggar di parsopoan, sai tubuan anak ma hamu tubuan boru asa jengkar-jengkar di hangoluan. Songoni ma jolo hatanami tu hamu, horas ma hamu horas nang hami angka natua-tuamu. Botima.\nDihamu Lae nang dihamu Ito, diharoromunaon mandapothon hami mamboan Anakmu, Helanami, dohot parumaenmu, Borunami, manopoti sala hamu tu hami ala ni pangalaho ni anakhonta, dohonon nami ma Lae, Ito : Pat ni Gaja tu Pat ni Hora, Anak dohot Boru ni Raja do hamu jala natoruk jala burju marroha. Sai dipasu-pasu Tuhanta ma hamu, pature-ture parumaen muna on, ditambai di hamu angka si las niroha tu joloan on, ba nunga dipature hamu angka roha ni naloja salelengon, namarsak, namuruk, sude mai, nunga lambas dalan i dibahen hamu, nunga buka be pintunami manjalo hamu manang andigan pe ro hamu.\nBotima jolo hatanami Lae nang dihamu Ito, horas ma.\nDung sahat hata ni Natoras ni Boru i, diuduti ma muse manghatai.\nJika memang belum direncanakan untuk pasahat batu ni sulang atau sulang-sulang pahompu (mangadati).\nPande Hata ni PARANAK:\nIma tutu Rajanami sai gabe ma na niula sinur ma pinahan, puhut-puhutan ni anaknami dohot borumuna asa boi binuhul arina, ianggo ditingki on Rajanami tung na manuruk-nuruk tohang ni jabu ni Raja i do hami dalan mangelek tu Raja i.\nSongon i ma hata ni paranak tu hula-hulana molo so dibuhul (direncanakan) dope arina laho mangadati. Alai di tingki ulaon manuruk-nuruk paranak tu huta ni parboru, sigonopan ni paranak do tu parboru lomuk tua, manang batu ni sulang, ai adat na hot do i dihatabatahon.\nIdo umbahen didok: ADAT DO NA MET-MET ADAT DO NA BALGA.\nDungi pasahat hata nauli hata nadenggan hata gabe ma hulahula tu pamoruonna jala dipasahat dohot ulos holong tu hela dohot boruna. Di ulaon manuruknuruk paranak pasahat pasituak na tonggi tu parboru andorang so mangampu hata. On ma sada cara na resmi ni paranak patuduhon natinangkona (naniluahonna). Dung diulahon manuruknuruk nunga bebas hela dohot boru tu huta ni simatuana/natorasna.\nJika memang sudah direncanakan langsung mangadati (pasahat batu ni sulang jika belum ada anaknya –pria atau wanita, pasahat sulang-sulang pahompu jika sudah ada anaknya –pria atau wanita).\nMauliate ma dihamu sude Rajanami, di lambas ni roha muna i manalpuhon sude hasalaannami maradophon hamu, Marjengga-jengga ma pinasa, marmutik antajau, nalambas marroha do hamu hula-hula jala natongtong mamasu-masu.\nPangidoan nami Rajanami, alai unang dok hamu sian tangan siat botohon alai pangidoan nami tu adopan ni Rajai molo tung dos tahinta sada nidanggur dua nahona; diharoronamion Rajanami beha molo laos tauduti ma namarhata sinamot, manungkun somba ni uhum, somba ni adat sipasahatonnami tu hamu, Otik godang siampehonon mu somba ni uhum somba ni adat ontak ni natarbahen hami oloan nami do hamu., alai ingot hamu Rajanami dihata ni umpama i namandok:\nMadekdek ma lanteung, tu bona ni parira, unang dok hamu hami parteus molo so taroloi hami somba ni uhum pinangidomuna, silehonon do nasoada.\nSongoni ma Rajanami pangidoan nami.\nIdo hape haroro ni pamoruan di ari na uli di bulan na denggan on di bulan parheheon on, sai hehe ma di hamuna panggabean hehe parhorasan, hehe nang dabu-dabu sai siripe gabe borunami dohot helanami. Andigan ma pasahatonmuna somba ni adatmuna dohot somba ni uhum??\nParhata ni PARANAK: (jika memang sudah direncanakan maka langsung dilanjutkan ke tulisan Laos di tingki on ma di hatai )\nMANGHATAI SINAMOT DOHOT MANGARANGRANGI ULAON\nJika waktu manuruk-nuruk tidak langsung di tentukan kapan pelaksanaan manggarar adat maka:\nDinalaho manggarar utang (adat na gok) paranak, tong do ro nasida manggonghon. Ditingki na manggonghon (mengundang) on, pihak paranak mamboan sipanganon lengkap dohot namargoarna, parboru paradehon dengkena.\nLaos ditingki on ma dihatai (digollit) sadia godang sipasahaton nasida di ulaon sulangsulang pahompu na naeng sipatupaon i, angka on ma:\n– Sombasomba ni uhum (batu ni sulangsulang) alai molo dung marpahompu didok ma goarna: Sulangsulang sian pahompu”\n– Pinggan panganan\n– Godang ni ulos herbang\n– Ulos tinonun sadari\n– Ari dohot tanggal ni ulaon\n– Godang ni undangan sian parboru\n– Ulaon di Alaman ni Paranak\nSuman do ulaon on songon ulaon na mangarangrangi. Dung sidung sude dihatai/dirangrangi, pihak parboru pasahat hata pasu gabe tu pihak paranak. Andorang so mangampu hata pasu gabe dope pihak paranak, jolo pasahatonna do pasituak natonggi tu horong ni parboru songon di tingki na manuruknuruk. Mangampu ma pihak paranak, dipasahat ma muse tu pihak parboru (hulahula) laho manutup ulaon i dung sidung mangampu. Jadi diujungi parboru (hulahula) ma dohot ende dohot dibagasan tangiang.\nULAON DINAMANGGARARI ADAT NI NAMANGALUA (MANGADATI)\nPelaksanaan ni Ulaon songon Ulaon Adat Taruhon Jual\nUlaon Namangadati (manggarar Adat ni Namangalua)\nRo ma PARBORU tu Huta ni Paranak, rap dohot Dongan Tubuna, Raja naginokkon, Boruna, Berena dohot sude horong ni Hula-Hula nasida.\nDiboan PARBORU ma Dengke Simudur-udur, Ulos Herbang, si Pir ni Tondi sesuai tu panghataion nasida ditingki na marhata sinamot/somba ni uhum.\nNunga dibagasan jabu (gedung) hian anggo Suhut Paranak, Pangoli (namangaluai) dohot Pardihutana, paimahon haroro ni Hula-Hulana Parboru i. Borhat ma pihak paranak manomunomu pihak parboru (hulahula) di harbangan asa masuk tu alaman/gedung. Jala molo nunga atur sude inganan/hundulan ni angka tutur naniontang ni hasuhuton na dua pihak, marpanungkun ma pihak paranak molo naung boi do mulaan marsipanganon. Dialusi pihak parboruma naung singkop sian nasida jala nunga boi marsipanganon.\nAndorang so dimulai marsipanganon, jolo pasahaton ni pihak paranak do tudutudu ni sipanganon tu pihak parboru. Suang songoni do nang pihak parboru tong do pasahatonna dengke simudurudur tu pihak paranak. Namamilang tangiang sipanganon pihak parnak do. Dung sidung marsipanganon marbagai jambarma. Di tingki na marbagi jambar on parboru, pihak paranak pe mangido tingki sian pihak parboru asa boi nasida mangido tumpak sian angka tondongna.\nPanghataion di ulaon mangadati dos do songon di ulaon namarhata sinamot di pesta unjuk, alai dang sinamot be goarna didok ma “Sombasomba ni uhum/batu ni sulangsulang” sian pahompu molo nunga adong pahompu. Songoni do nang todoan tu suhi ni ampang na opat, pasahaton ni paranak do tu pihak parboru. Tintin marangkup pe tong do pasahaton ni suhut na dua pihak (parboru dohot paranak) tu tulang ni anak mangoli dohot angka pinggan panganan.\nJala angka ulos herbang dohot ulos tinonun sadari dipasahat pihak parboru do tu pihak paranak. Dung sidung on sude di ulahon ma marhata sigabegabe. Sude tahe ruhutruhut ni paradaton/parjambaron di ulaon pesta unjuk sarupa do dohot di ulaon mangadati.\nULAON PASAHAT SULANG-SULANG NI PAHOMPU\nDos do tata cara ni Ulaon Adat di Ulaon Napasahat Sulang-sulang ni Pahompu dohot Ulaon Mangadati di Namangalua.\nAi na rap mangalua do i, alai molo migor namanuruk-nuruk dung mangalua dumenggan ma i sian dung mardakdanak asa mangadati (napasahat sulang-sulang ni Pahompu). Molo Pasahat Sulang-Sulang ni Pahompu nunga sanga manang piga anakhon ni namangaluai asa mangadati.\nTamba ni hatana dinamanopoti salana didok : Songoni pe pangalahonami mangarsahi hamu tong mamasu-masu do hamu Rajanami nunga dipasahat Debata pasu-pasuna di hami ima ditubu ni Anak dohot di tubu ni Boru.\nSudena panghataion sian namamungka manopoti sala, mangarangrangi dohot pesta pe ndang pola haru adong bedana, holan i tutu, mangadopi Hula-Hula dung mardakdanak ndang pola songon biar ni halak na baru mangalua.\nJala godang do halak Batak angka namarjogal roha di kedua-belah Pihak, gabe olo sahat tu na monding namangaluai ndang MANGADATI.\nUlos Herbang : 1. tu na Mangalua\nSongon napasahat Ulos Herbang di Ulaon Taruhon Jual\n2. tu na pasahat Sulang-Sulang ni Pahompu\nSongon napasahat Ulos Herbang di Ulaon Taruhon Jual + Ulos Parompa tu Pahompu.\nParjambaran Juhut : tu Ulaon na-dua on, songon di Ulaon Taruhon Jual.\nBiasana, na dapot tarida diangka na MANGALUA ndang migor ro nasida manopoti sala alai jolo leleng do, deba ma manang piga anakhonna, dohot maksud, memang, dao ma ummura ulahononhon ulaoni sian nalangsung mangadati isarana ulaon na manuruknuruk.\nMolo dung ro paranak manuruk nuruk tu huta ni parboru nunga boi be masitopotan. Molo adong pesta ni paranak nunga boi parboru martogi, alai togi sahuta ma jolo dohot togi saompu ndang dope sahat togi sahorja. Dung pe diadati asa boi togi sahorja. Ala adat do na met-met adat na balga di halak Batak: molo mangadati muse na marhasohotan i digoari ma pasahat sulang-sulang. Molo dung mardakdanak, pasahat sulang-sulang ni pahompu ma didok.\nParboru pe di na laho martogi tu na tinogihonna didok ma; ari adui manjalo sulang-sulang ni pahompu hita rap udur mahita marnatampak manopot pamoruanta (huta ni borunta), ninna.\nMolo di dok na mangalua songon sada jalan pintas, sasintongna dang tepat. Alana molo naeng do pardongansaripeon i dibagasan adat na gok, gabe tamba do kewajiban siulahononton tu tingki na ro. Terutama bila alasannya alasan biaya justru na mangalua lebih mahal biayanya dikemudian hari.\nAi adat do nametmet adat do na balga. Manggarar adat (adat na gok) tidak harus di gedung dan menghabiskan dana puluhan hingga ratus juta. Di rumah pun dilaksanakan hal itu sah asal dihadiri dan direstui/ditolopi Suhi ni Ampang Na Opat (Dalihan Na Tolu + Raja) dari masing2 pihak suhut. (red : Ai di hutanami di Lumban Tonga-tonga Silamosik dang masa pesta di gedung, di alaman ni jabu do jala paling manewa tenda).\nPinadomuni (dirangkum oleh) :\nSampe Sitorus, SE (A. Hitado Managam Sitorus)\nMedang Lestari B3/K11 08129052462\nMasyarakat dan hukum adat Batak Toba Oleh J C Vergouwen, Fuad Mustafid, T. O. Ihromi,\nSt. DP Hutagalung (Op ni Salomo) http://purbatondangmargana.blogspot.com\nRIM NI TAHI Pasaribu Parlintong, posted by Advendes Pasaribu http://ultopultop.wordpress.com/\nPartungkoan Tano Batak http://tanobatak.wordpress.com\nSimanjuntak Sitolu Sada Ina : http://simanjuntak.or.id\nLiteratur lain dan angka panuturion ni angka natua-tua.\nPosted in Budaya & Adat Batak | 4 Comments\non March 25, 2010 at 9:35 am | Reply latteung\nhu kopy ma jo tu bloghu muse rajanami…\non March 25, 2010 at 6:31 pm | Reply Sampe Sitorus,SE (A. Hitado Managam)\nNauli lae gaolhendry@yahoo.co.uk\nMauliate nunga mampir tu partungkoan nami.\nLas do roha molo lam di sebar luashon tulisan i alana asa rap marsiajar hita jala marsipaunean molo tung adong angka na hurang lobi.\non September 22, 2014 at 5:27 pm | Reply charles sitanggang\nmauliate ma rajanami…nungga tamba parbinotoakku.sian au;c.sitanggang di wamena papua\non January 7, 2015 at 9:56 pm | Reply Sampe Sitorus,SE (A. Hitado Managam)\nHoras ma dihamu hulahula i amang Charles Sitanggang. Ai borumuna do hualap. Dua ma nuaeng beremuna sada baoa sada boru.\nMadabu jarum tu napotpot.\nSani Sitorus on Perceraian (sirang) dalam pers…


PARA PASTOR YANG PERNAH PERTUGAS\nIMAN KATOLIK DALAM PERJUANGAN\nMendambakan Uluran Kasih\nRenungan Harian Bahasa Toba\n16.12 Gereja Katolik Maria P.O.K.-Sidikalang No comments\nSelasa 2 Juni 2009\nTb 2:9-14; Mrk 12:13-17\n“Lehon hamu ma tu Kesar na sian Kesar i, jala tu Debata na sian Debata! Jadi longang ma rohanasida mida Ibana!”\nDi Gereja na di Sumatera Utara, adong do masa nadidok angka iuran tu Gareja, rupani i, ima Dana Mandiri Paroki. Lapatanna, sada dalan laho mangajak sude angka ruas asa patuduhon parsidohot bertanggungjawab di ngolu ni Huria i. DMP di pangke Gareja i laho gabe dana operasional paroki. Alai somalna, DMP i ndang dipaksahon Gareja, ndang hea dituntut manang dipecat ruas i molo so digarar.\nAlai hea ma sahali di tingki marhuria, adong ma ruas na mandok, “Boasa pajak tu Gareja umbalga sian pajak tu Negara?” Pajak na didokna i, ima DMP inon. Umbegesai i, mengkel sumbing ma pangulani huria na mambegei. Dongan na manungkun i, mangida jala mangantusi DMP i gabe songon pajak tu Gareja. Hape nian DMP i nang songon pajak tu Gareja, jala molo dietong sian godangna, ndang pola sadia.\nSongon i ma haroa na masa di tonga-tonga ni Huria di nuaeng on. Alana tangkas do di hita, Gareja i do gabe punguan na pinajongjong ni Jesus Kristus, tanda ni harajaonNa jala Ibana do na gabe ulu ni Gareja i. Gareja i manorushon haluaon na manontong naung binoan ni Jesus Kristus marhite na mangajari, mangatur ngolu ni ruas asa doshon sangkap ni Debata, jala Gareja i pabadiahon ngolu ni ruas i. Alai asa boi Gareja i padalhon ulaonna, tontu polru adong dukungan sian ruas i, jala dukungan ni ruas i gabe sada dalan na laho paingothon ruas i asa tong mangalehon tingki dohot ngoluna tu partondion, haporseaon, asa unang tarlalap jala suda sude tingkina di ngolu hajolmaon mangan haportibi on.\nHape na masa molo di ulaon Gareja manang parhuriaon tung mansai borat hian ruas i mangulahonsa, jotjot marungut-ungut molo adong permohonan ni Gareja di sada ulaon. Alai molo taida di parngoluan siganup ari, tung mansai mura jolma i pasudahon tingki dohot hepengna laho di hajolmaon, rupan i, ima dingolu paradaton, di ngolu na mangalului hasonangan (marpoyah-poyah) dohot na asing. Godang do ruas i na molo di ulaon hria mandok, ndang sanga tingkina alana sibuk karejo, alai hape anggo tu lapo tuak dohot tu paradaton ganup ari sanga andigan pe. Songon i muse molo adong iuran tu Gareja, ninna ma ‘ndang adong hepeng, nunga sude laho di ngolu, jala na pogos do hami.” Hape sigaret tong dipulpul ganup ari, ndang adong moro dohot hasoanna, tuak disobur ganup ari di lapo tuak. Boasa masa songon i?\nRa ala hurang dipahorseai aha naung didok ni Jesus sadari on, ima naung dilehon Debata tu ibana ngolu, dipasu-pasu jala diramoti Debata ibana. Tontu molo on tahaporseai, hita pe barane mandok mauliate tu Debata na gabe hak ni Debata. Memang na pinangido ni Debata ndang hepeng, arta, alai ngolu na denggan doshon sangkap ni Debata. Alai molo na met-met i, ima pelean i sajo hita ndang boi, apalagi ma ngolunta na doshon sangkap ni Deabta songon na pinangido ni Debata tu hita? Boa hita, songon dia do pangoluanta siganup ari?


Hamonangan ni Harajaon ni Debata—Mandapot Hak Laho Marbarita na Uli sian Pamarenta | Harajaon ni Debata\nHambirang: Sahalak donganta na ditangkup tingki marbarita di Eindhoven, Belanda, 1945; siamun: Adong do uhum di negaramu na paloashon marbarita na uli?\nHamonangan ni Harajaon ni Debata—Mandapot Hak Laho Marbarita na Uli sian Pamarenta\nTINGKI marbarita sian jabu tu jabu, dibege hamu ma soara ni sirene. Lam leleng lam jonok ma soara i. Tingki marbarita hamu tu sahalak parjabu, diida donganmu ma mobil ni polisi na so di pudimuna. Disungkun polisi i ma hamu, ”Hamu do na ro marbarita sian jabu tu jabu? Adong na mangaduhon hamu!” Denggan ma dialusi hamu, jala dipatandahon hamu ma dirimu Sitindangi Ni Jahowa. Aha do na masa dungkon i?\nAlus ni sungkunsungkun on, hombar do tu sejarah. Songon dia do pamarenta di ingananmu maradophon Sitindangi Ni Jahowa? Dilehon nasida do hak laho maragama? Saleleng marpulu taon, marsitutu do angka donganta ”mampartahanhon dohot pahothon Barita Nauli”. (Plp. 1:7, Bibel siganup ari) Didia pe hita maringanan, lam togu do haporseaonta molo tarimangi songon dia Sitindangi Ni Jahowa pamonangkon parsoalan di Mahkamah Agung. Di bagian on, taulas ma angka parsoalan na diboan tu Mahkamah. Angka hamonangan i patuduhon na tutu do adong Harajaon ni Debata, alana molo mangasahon gogonta ndang tolap hita mangulahon i!\nMampartahanhon Hakta Marbarita\nPigapiga hakim saonari on dos songon si Gamaliel sahalak sibotopatik.\nJotjot do adong na mangurupi Sitindangi Ni Jahowa mangadopi sitaonon na songon ”batang aek” ala nasida ndang marpihak tu politik.\nMampartahanhon Hakta Maragama\nMarsitutu do naposo ni Debata asa mangihuthon uhum ni Harajaon ni Debata.


Hadiah na Ummarga\nJAHA DIBAGASAN HATA Adhola Afrikans Albania Amhara Arab Armenia Aukan Aymara Azerbaijani Azerbaijani (Sirilik) Baoule Bashkir Batak (Karo) Batak (Toba) Biak Bikol Bislama Bolanda Bulgar Cebuano Cheska Chichewa Chitonga Chitumbuka Chiyao Chokwe Chol Chuvash Cibemba Cina Mandarin (Disederhanakan) Cina Mandarin (Tradisional) Cinyanja Citonga (Malawi) Dangme Dansk Digor Drehu Efik Esti Ewe Farsi Fiji Fon Ga Garifuna Georgia Guarani Gun Hausa Heber Hiligaynon Hindi Ibanag Igbo Iloko Indonesia Inggris Islan Isoko Italia Japang Jawa Jerman Kabiye Katalan Kazak Khmer Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kisonge Kongo Korea Kreol Haiti Kreol Mauritius Kreol Seychelles Kroat Kurdi Kurmanji (Sirilik) Kurdis Kurmanji (Kaukasus) Kwangali Kwanyama Latvi Lhukonzo Lingala Lituavi Luganda Lunda Luo Luvale Magyar Makedonia Malagasi Malayalam Malta Mam Mambwe-Lungu Mapudungun Marati Maya Mazatec (Huautla) Mbunda Melayu Mongol Myanmar Nahuatl (Guerrero) Nahuatl (Huasteca) Nahuatl (Puebla Utara) Ndebele Ndebele (Zimbabwe) Ndonga Nepali Ngangela Nias Niue Norsk Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Pijin Pulopulo Solomon Polski Ponape Portugis Prancis Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rumania Rundi Runyankore Rusia Samoa Sango Saramaccan Sepedi Serb Serb (Romawi) Sesotho (Afrika Selatan) Sesotho (Lesotho) Setswana Shona Silozi Sinhala Slovak Sloven Spanyol Sranantongo Suomi Swahili Swahili (Kongo) Swati Swensk Tagalog Tahiti Tamil Tatar Telugu Tetun Dili Thai Tigrinya Tiv Tojolabal Tok Pisin Tonga Tsonga Turki Twi Tzeltal Tzotzil Ukraina Umbundu Urhobo Uruund Venda Vietnam Wallis Waray-Waray Wayuunaiki Welsh Xhosa Yoruba Yunani Zande Zulu\nTobusan i hadiah na ummarga na mambahen hita boi mangolu salelengna\n”Saluhutna silehonlehon na denggan, nasa ulibasa na mauliutus, i ma na ro sian ginjang, sian Ama ni na tiur, na so olo muba, na so umboto agia halinu ni hamimimbar.” (Jakobus 1:17) Ayat on patuduhon burju ni roha ni Debata Jahowa. Adong do sada silehonlehon na ummarga sian sasude naung dilehon Debata tu jolma. Aha ma i? Alusna disurat di Johannes 3:16, ”Ai songon on do holong ni roha ni Debata di portibi on, pola do Anakna na sasada i dilehon, asa unang mago ganup na porsea di Ibana, asa hangoluan na salelenglelengna di ibana.”\nSilehonlehon na ummarga sian saluhut, i ma tobusan marhite Jesus Kristus. Ala adong tobusan, boi ma hita malua sian dosa, hagaleon ala lam matua, dohot hamatean. (Psalmen 51:7; Johannes 8:34) Sasintongna, ndang boi hita paluahon dirinta sandiri sian parhatobanon ni dosa. Alai marhite holong, diparade Debata do na tahaporluhon asa boi malua sian dosa. Marhite mangalehon Jesus Kristus gabe tobusan, dilehon Jahowa ma pangkirimon tu jolma na marsihohot asa boi mangolu salelengna. Alai, aha do tobusan i? Boasa i ringkot tu hita? Jala songon dia carana asa tadapot laba sian i?\nTobusan, i ma arga sigararon laho manggarar harugian manang paluahon sian parhatobanon. Dipatorang do di Bibel taringot tu jolma na parjolo, i ma si Adam dohot si Hawa. Mulana, ndang mardosa nasida. Sasintongna, boi do nasida mangolu salelenglelengna di tano on raphon pinomparna. (1 Musa 1:26-28) Alai mangalo do nasida tu Debata. Gabe mardosa ma nasida jala ndang boi mangolu salelengna. Aha do pangkorhonna? Didok di Bibel, ”Bongot dosa i tu portibi on marhite sian sada halak jala marhitehite dosa i ro hamatean, songon i sahat hamatean i tu saluhut jolma, ala sude nasida mardosa.” (Rom 5:12) Alani i, gabe mardosa ma sude pinompar ni si Adam jala boi mate.\nTaringot tu tobusan on, ingkon dos do arga ni sigararon i tu hangoluan naung mago dibahen si Adam. Tingki si Adam mangalo tu Debata, mardosa ma ibana jala mago ma hangoluan na sempurna sian dirina. Hombar tu na didok Bibel, ulaon ni si Adam mambahen pinomparna mardosa. Asa boi malua sian dosa, ingkon adong do tobusan tu pinompar ni si Adam. Hangoluan ni Jesus Kristus na sempurna ma na boi manobus i. (Rom 5:19; Epesus 1:7) On boi saut ala Debata do na paradehon tobusan i. Gabe boi ma tadapot hangoluan na salelengna di paradeiso di tano on.—Pangungkapon 21:3-5.\nTontu satolop do hita mandok molo tobusan i hadiah na ummarga na mambahen hita boi mangolu salelengna. Asa boi tapatudu pangargaion tu ”silehonlehon na denggan” on, taulas ma songon dia hadiah on hombar tu hatorangan na adong di halaman 4 dohot 5 di majalah on, asa taboto dia do hadiah na mambahen las roha.\nMambahen las rohanta. Nunga disuanhon Debata tu roha ni sude jolma naeng mangolu salelengna. (Parjamita 3:11) Molo mangasahon gogonta sandiri, ndang boi hita mangolu salelengna. Alai boi do i saut marhite tobusan. Didok di Bibel, ”Ai upa tinuhor ni dosa do hamatean; alai basabasa ni Debata do hangoluan salelenglelengna marhitehite Kristus Jesus Tuhanta i.”—Rom 6:23.\nMangalehon na porlu di hita. Ndang boi jolma paradehon tobusan. Didok di Bibel, ”Maargahu do partobus ni tondina i, ingkon pasohotonna do salelenglelengna.” (Psalmen 49:9) Alani i, holan marhite pangurupion ni Debata do hita boi malua sian dosa dohot hamatean. Jala, nunga diparade Debata na tahaporluhon marhite ”panobusion na di bagasan Kristus Jesus”.—Rom 3:23, 24.\nDi tingki na pas. Didok di Bibel, ”Uju pardosa dope hita, ai disi do mate Kristus humongkop hita.” (Rom 5:8) Ala tobusan i dilehon ”uju pardosa dope hita”, on patuduhon mansai holong roha ni Debata tu hita. Nang pe marsitaonon alani dosa, gabe adong do pangkirimonta marhite tobusan.\nPatuduhon holong ni roha. Dipaboa do di Bibel boasa dilehon Debata AnakNa gabe tobusan. Didok, ”Sian on do gabe patar holong ni roha ni Debata na tu hita; sian naung sinuruna i Anakna na sasada i tu portibi on, asa mangolu hita marhitehite Ibana. Di bagasan on do holong ni roha i: Ndada hita mangkaholongi Debata; Ibana do mangkaholongi hita.”—1 Johannes 4:9, 10.\nSongon dia do caramuna mangargai hadiah na ummarga on? Didok di Johannes 3:16, dipalua ma ”na porsea” tu Jesus. Lapatan ni marhaporseaon, i ma ’pos ni roha di angka sihirimon’. (Heber 11:1) Asa pos rohanta tu pangkirimon i, ringkot do mandapot parbinotoan. Alani i, las rohanami manjujui hamu asa marsiajar taringot tu Jahowa na mangalehon ”silehonlehon na denggan”. Asing ni i, parsiajari ma aha na ingkon ulahononmu asa boi mandapot hangoluan salelengna na diparade marhite tobusan ni Jesus.\nBoi do lam bagas pangantusionmuna taringot on molo dipareso hamu hatorangan sian Bibel. Ida ma situsnami di www.jw.org/bbc. Las do roha ni Sitindangi Ni Jahowa mangurupi hamu marsiajar Bibel. Pos do rohanami, molo diparsiajari hamu taringot on jala mandapot laba sian hadiah na ummarga, taronjar ma rohamu mandok mauliate ”tu Debata marhitehite Jesus Kristus Tuhanta i”.—Rom 7:25.\nBibel mandok, mansai ringkot do hamatean ni Jesus. Aha do na tinuju ni hamateanna?


Nda on do, molo diponggoli ho rotim tu halak na male, jala ditogihon ho tu jabum halak na dangol dohot panangkarnagkar? Molo diida ho halak na marsaemara gabe diabiti go ibana, jala ndang martabuni ho maradophon sibukmu; Jesaya 58,7 | Bakti J Situmorang\nNda on do, molo diponggoli ho rotim tu halak na male, jala ditogihon ho tu jabum halak na dangol dohot panangkarnagkar? Molo diida ho halak na marsaemara gabe diabiti go ibana, jala ndang martabuni ho maradophon sibukmu; Jesaya 58,7\nSian mulana tangkas do dilumbahon Debata, ndang lomo rohaNa mida parsombaon na marsipaulaula; martangiang huhut marpuaso hape paula so diida donganna na ro tu ibana mangido pangurupion. Mamelehon angka pelean situtungon, hape sai mian dope rimas di ibana mida donganna saama dohot saina. Nangkok tu bagas ni Jahowa hape sai ingotonna hosom mida hombar balokna. Ingkon marhamubaonnasida, ninna Debata, asa dihalomohon pelean situtungon dht parpuasoon ni bangso i. Magigi jala biasan do Debata mida angka na ro tu ibana, hape sai diulahon na so dihalomohonNa.\nIa talehon pangurupion di dongan, mamonggoli roti, nda i do hataridaan ni parsombaon dohot parpuasoon i? Ai mamonggoli roti, digombarhon do i songon dalan masibasabasa, mangalehon deba sian angka na tasari tu donganta. Manarihon di dongan do i asa dapotan hangoluan nang ibana. Manogihon angka panangkarnangkar tu bagas, hataridaan ni angka las roha sipartamue ai ungkap tongtong pintu ni jabuna tu angka na ro. Tarmasuk manarihon angka na gale dohot na so margogo be, lumobi donganniba sandiri na sumolhot tu iba.\nTung i, ninna sahalak parjamita : Ia so tarbahen au mangurupi dongan marhite sipatupaon, boi do au mangurupi marhite hata sosososo manang hata na manghehei; tung so tarbahen au i, boi do au mangurupi marhite tangiang. Molo manggohi roha : binsar ma hatiuron(mi), hatop martumbur hahisaron(mu), jala mordalan dijolom hatigoran, jala hamuliaon ni Jahowa manimpuli sian pudi (ay.8).\nPosted in almanak hkbp 2008, rohaniman on October 11, 2008 by baktijsitumorang. Leave a comment\n← Na pasali Jahowa do manang ise na mardenggan basa tu na pogos, jala Ibana mamaloshon denggan basana i tu ibana; Poda 19,17\nNa Bonar Do Jahowa Di Saluhut Angka Dalanna →


Boasa Ndang Marnatal Sitindangi Ni Jahowa? | FAQ\nJAHA DIBAGASAN HATA Afrikans Albania Amhara Arab Armenia Armenia (Barat) Assamese Azerbaijani Azerbaijani (Sirilik) Bashkir Basque Bassa (Kamerun) Batak (Toba) Bengali Bikol Bislama Bolanda Bosnia Boulou Bulgar Cebuano Cheska Chichewa Chin (Hakha) Chitonga Chitumbuka Chol Chuvash Cibemba Cina Mandarin (Disederhanakan) Cina Mandarin (Tradisional) Citonga (Malawi) Dangme Dansk Digor Drehu Efik Esti Ewe Fante Faroese Farsi Fiji Ga Galicia Garifuna Georgia Greenland Guarani Gujarati Gun Hausa Heber Hiligaynon Hindi Iban Igbo Iloko Indonesia Inggris Islan Isoko Italia Japang Jawa Jerman Jerman Rendah Kabiye Kabyle Kachin Kannada Karen (S'gaw) Katalan Khmer Kikamba Kikaonde Kikongo Kiluba Kimbundu Kinyarwanda Kisi Kisonge Kongo Korea Kreol Haiti Krio Kroat Kwangali Kwanyama Lamba Latvi Lingala Lituavi Magyar Makedonia Malagasi Malayalam Malta Mam Mapudungun Marati Mazatec (Huautla) Melayu Mende Mixe Mongol Moore Myanmar Nahuatl (Guerrero) Nahuatl (Huasteca) Nahuatl (Puebla Utara) Nahuatl (Tengah) Ndebele Ndebele (Zimbabwe) Ndonga Nepali Ngabere Ngangela Nias Norsk Nyakyusa-Ngonde Nzema Oromo Ossetia Pangasinan Papiamento (Aruba) Papiamento (Curaçao) Pijin Pulopulo Solomon Polski Portugis Prancis Punjabi Quechua (Ayacucho) Quechua (Bolivia) Quechua (Cuzco) Rarotongan Rumania Rundi Rusia Samoa Sepedi Serb Serb (Romawi) Sesotho (Lesotho) Setswana Shona Silozi Sinhala Slovak Sloven Soli Spanyol Suomi Swahili Swati Swensk Tagalog Tahiti Tamil Tankarana Tarascan Telugu Tetun Dili Thai Tigrinya Tlapanec Tojolabal Tok Pisin Tonga Totonac Tsonga Turki Twi Tzeltal Tzotzil Ukraina Urdu Urhobo Valencia Venda Vezo Vietnam Wallis Welsh Xhosa Yoruba Yunani Zapotec (Isthmus) Zapotec (Lachiguiri) Zulu\nPandapot ni godangan halak\nNasida mandok: Sitindangi Ni Jahowa ndang marnatal ala ndang porsea nasida tu Jesus.\nNa Sasintongna: Halak Kristen do hami. Porsea do hami holan marhite Jesus Kristus do boi mandapot haluaon.—Ulaon ni Apostel 4:12\nNasida mandok: Marbadai do dibahen hamu na markeluarga, ala diajari hamu nasida asa unang marnatal.\nNa Sasintongna: Dihaholongi hami do angka keluarga. Alani i, dipangke hami do Bibel laho mambahen martua na markeluarga\nNasida mandok: Ala ndang marnatal hamu, gabe ndang diboto hamu patuduhon basa ni roha, haburjuon, dohot dame di portibi on.\nNa Sasintongna: Marsitutu do hami patuduhon dame dohot basa ni roha ganup ari. (Poda 11:25; Rom 12:18) Umpamana, ulaon marbarita dohot parpunguannami hombar do tu parenta ni Jesus, i ma, ” Sibasabasa do i tu hamu; antong, basabasahon hamu ma i! ” (Mateus 10:8) Jala, porsea do hami holan Harajaon ni Debata do na parohon dame tu portibi on.—Mateus 10:7\nJesus mangalehon parenta asa taulahon ari parningotan hamamatena, ndang ari hatutubuna.—Lukas 22:19, 20.\nAngka apostel dohot sisean ni Jesus di abad na parjolo ndang marnatal.New Catholic Encyclopedia mandok, ” ari Hatutubu ni Jesus on dibahen hirahira taon 243 [D.M.], ” marratus taon dungkon mate apostel na parpudi.\nNdang adong tanda na patuduhon molo Jesus tubu tanggal 25 Desember; ndang adong dipaboa di Bibel tanggal piga Jesus tubu.\nPorsea do hami molo Natal ndang dihalomohon Debata, ala Natal hasomalan ni halak parbegu.—2 Korint 6:17.\nBoasa Olo Sitindangi Ni Jahowa Dihasogohon Ala Ndang Marnatal?\nNang pe diboto godang halak molo Natal hasomalan ni halak parbegu jala ndang hombar tu Bibel, alai tong do nasida marnatal. Alani i, porlu do pingkirhonon ni nasida: Boasa halak Kristen ndang boi mangulahon i? Boasa gabe parsoalan i?\nDijujui Bibel do hita asa mamangke pingkiran laho manimbangi lomo ni roha ni Debata. (Rom 12:1, 2) On mangajari hita asa mangargai hasintongan. (Johannes 4:23, 24) Diargai hami do pandapot ni halak. Alai, diihuthon hami do prinsip ni Bibel nang pe gabe sogo roha ni halak mangida hami.\nNang pe ndang marnatal, diargai hami do hak ni halak laho marnatal. Ndang olo hami mangorai halak laho marnatal.\nPorsea do Sitindangi Ni Jahowa tu Jesus?\nHolan Sitindangi Ni Jahowa do na Mandapot Haluaon?\nDiargai Sitindangi Ni Jahowa do Agama ni na Asing?\nBoasa Sitindangi Ni Jahowa Ndang Manjalo Mudar Marhite Transfusi?


Pdt. Remanto Tumanggor,STh.M.Div 081361199159: RENUNGAN 26-3O JUNI 2012\nSabtu, 26 Juni 2012\nManogot Psalmen 78:56-64 Bodari Lukas 5:1-11\n1. Marende BE. No. 14:1-2 PUJI HAMU JAHOWA TUTU\n1. Puji hamu Jahowa tutu,\n2. Jeremia 32:41 Jadi marlas ni roha ma ahu mida nasida mambahen na denggan tu nasida jala ahu mangalopokkon nasida sogot tu tano on marhitehite habonaron sian nasa rohangku dohot sian nasa tondingku\nNA DENGGAN DO PAMBAHENAN NI JAHOWA\nBagabaga haluaon do turpuk on disuriranghon si Jeremia, na tongon uju i bangso Juda mangadopi situasi na maol siala di surbu jala ditaban harajaon babel banagso i. Uhum na masa tu bangso Juda ndanda patuduhon na so setia Debata di padanNa, alai marhite uhum I gabe patar do songon dia do Debata paulihon bangsoNa. Di tongatonga ni habuangan na masa tu bangsoNa dipatuduhon Debata do sangkap nauli (29:11). Dipasaut Debata do bagabagana i tu bangsoNa. Dung tarbuang bangso i, di ujungna mulak do bangso I tu Jerusalem, tano bagabaga naung pinasahat ni Debata tu nasida.\nNa boi masa do angka situasi na ni adopan bangso Juda hatiha i tu ngolunta nuaeng. “Ngolu na berkualitas sipata ingkon mamulus proses na maol”. Isara ni hau, sae dirantingi hau I, gabe lam martumbur do ranting manang bulung na mulak rata. Isara ni tungkas mas, manang si topa bosi, ingkon jolo dilala (dilebur) do bahan ni emas, asa gabe emas, manang bosi I gabe ditopa gabe sada rumang naimbaru. Molo di parsingkolaan, ingkon dipatupa do ujian (testing) asa boi lulus sasahak sian parsiajaran naung diparsiajari sian guruna. Laos songon I do na binahen ni Debata tu jolma na tinompaNa i. Dibagasan Kristus patar do bagabaga haluaon ni Debata, patar ma huaso dohot holong ni roha ni Debata naung paluahon hita sian parhatobanon ni dosa i. Ala ni didok si Paulus “Alai taboto do, saluhutna do manumpak tu na denggan di angka na marholong ni roha di Debata, angka na jinouna sian tahina hian (Rom 8:28). Antong tahaporsea I ma Debata, ai na denggan do saluhut na binahennNa tu hita.\n4. Marende B.E No. 271:3 BETA, BETA HITA\nØ Beta, beta hita lam jumonok ma Ujung ni langkanta ipe beta ma\nNdang be masa sogot Holan las ni roha sonang sasude\nMinggu, 27 Juni 2012\nPsalmen 78:65-72 Bodari Lukas 5:12-26\n1. Marende No. B.E No.188:1 JAHOWA SIPARMAHAN AU\nØ Jahowa Siparmahan au Ndang hurang manang aha\n2. Johanes 10:10-11\nAnggo panangko, holan manangkoi, maneati jala mangago do, umbahen na ro Alai anggo Ahu, asa adong hangoluan di nasida, pola marlobilobi di nasida, umbahen na ro. Parmahan na denggan do anggo Ahu. Diseahon parmahan na denggan i do hosana humongkop angka birubiruna\nJESUS DO PARMAHAN NA DENGGAN\nDi hatindanghon par Psalmen do di Psalmen 23:1 “Jahowa Parmahaan di ibana”. Pandohan ni marlapatan do i panindangion hapaorseaon, parsihohoton tu Jahowa, namangondolhon ia ngolu ni par Psalmen I marsigantung tu Jahowa do, ndang mangolu ibana sian hadirionna, so holan marhite asiniroha ni Jahaowa sambing do. Diturpuk on di paandar Tuhan Jesus do hadirionNa songon parmahan na denggan. Pandohan ni Jesus di tupuk on sekaligus do I mangondolhon hadirion ni Debata na sasintongna, jala sada pandohan mansai tajom do i laho mengkritik angka halak siboto surat hatiha i na so tingkos manjamothon dirina gabe sahalak parhobas dibagas Joro ni Debata. Di paandar Tuhan Jesus do diriNa dohot ulaonNa ro tu portibion, I ma laho marmahani birubiru ni Debata (jolma), jala rade do Tuhan Jesus sumeahon diriNa, ngoluna laho manghohop birubiruNa i. Marhite pandohan ni Jesus di turpuk on, di sosohon do tu saluhut angka parhobas ni Debata, asa patuduhon panjouon dohot pangkobasionna laho marmahani ruas ni Debata na bertanggungjawab mangaramoti angka na pinasahat tu ibana. Sikap ngolu na bertanggungjawab jala rade berkorban I do hadirion na patut di angka parhobas ni Debata, ndanda mangahut tu dirina, alai mamelehon dirina gabe parhitean manang singkat ni Tuhani laho marmahani ruas ni huria I, anggiat ditanda nasida hasintongan i. I do hata ni tuhan Jesus tu si Simon Petrus, holong ni rohana tu tuhan I, ingkon di patuduhon haradeonna marmahahani birubiru ni Tuhan i. Ala ni songon birubiru ni Tuhan ni hita, tarjou do hita marpangoloion tu parmahan na denggan i. Rade ma hita manangihon suara ni Tuhan I, jala rade ma hita mangihuthon dalanNa. Didok Jesus do “ Ahu do dalan i dohot hasintongan dohot hangoluan. Ndang adong na sahat tu Ama i, ia so marhite sian Ahu” (Joh 14:6). Antong taoloi ma Tuhan I asa anggiat ssahat hita di togu tu jambalan na lomak I, tu aek hangoluan I. Marhite I ma tapangkilaan ndang hurangan hita, ndang mauas hita, alai marhite haporseaonta di Tuhan I, gabe sabam do rohanta mangadopi hamaolon di ngolunta. Amen\n4. Marende B.E No. 475:2 : Tuhan Jesus Siparmahan\nØ Tung di dia jumpang ahu Tuhan ada songon Ho ?\nSenin, 28 Juni 2012\nPsalmen 79:1-8 Bodari Lukas 5:27-39\n1. Marende No. No. 4 SAI PUJI DEBATA\nØ Sai puji Debata dibaen asi rohaNa.\nHuhut tongtong basa di nasa tinompaNa.\nRia ma hita be mamuji Debata;\nØ Dibahen i tama pujion ni rohanta, Tuhanta Debata,\nnang Jesus pe anakNa, nang pangondian i,\nnaung ro tu hita on manggonti Jesus i,\nPujion do tongtong\n2. 2 Korint 1:20\nAi manang piga bagabaga ni Debata, gabe olo do di bagasan Ibana jala marhitehite Ibana do amen, bahen hasangapon ni Debata marhitehite hami\nDibagasan Ibana Jala Marhitehite Ibana\nMansai ringkot do mangalehon alus na sintong diangka jolma moo manungkun na so niantusanna. Mansai ringkot do parmahanion angka jolma na manimbil sian hasintongan. Mansai ringkot do maminsang angka na maralo tu poda hakristenon. Di turpuk on, dipatuduhon Apostel Paulus do marhite suratna tu huria Korint, laho mangalehon alus na sintong taringot Tuhan Jesus. Marhite turpuk on diondolhon Paulus do, Kristus do pamusahatan hasisisnghop bagabaga ni Debata. Dibagasan Ibana jala marhitehite Ibana do dipasinghop Debata bagabaga dohot tahiNa sian mulan ni mulaNa. Molo didok dibagasan Ibana (Kristus) na marlapatan do I holan Jesus do pamusatan dohot ojahan ni haporseaon, ndang tarpauli ojahan na sing ia so holan dibagasan Ibana. Marhitehite Tuhan Jesus do dipasinghop Debata holong ni rohana tu Portinion, (Joh 3:16), Ibana do dalan dohot hasintongan ndang adong na sahat tu Ama I, molo so marhitehite Ibana (Joh 14:6), dibagasan Ibana jala marhitehite Ibana do dalanta mananda Ama I, diain do hita gabe anak ni Debata marhitehite Tuhan Jesus. Ibana do pangondianonta tu Ama i. Ala ni marhitehite turpuk on, dijouhon tu hita laho manghaporseai Tuhan Jesus. Moo porsea hita tu Jesus I do patuduhon na porsea do jhita tu Ama I na marsuru Ibana. Ala ni tahangoluhon ma ngolu dibagasan Iaban, songon pandok ni si Paulus “ Onpe, songon panjangkonmuna di Kristus Jesus, Tuhan i, songon i ma hamu marparange di bagasan Ibana! Gabe marurat jala pinauliuli ma hamu di bagasan Ibana, togu marhaporseaon, hombar tu na niajarhon tu hamuna; lumobi ma hamu marroha mauliate (Kol 2:6-7)\n4. Marende No : 476:1 NDADA AU GURU DI AU.\n2. Ndada au guru di au be, Jesus do nampuna au. Las rohangku dung hubege, Jesus sipangol au. Ndang be au guru di au. Jesus na humophop au, Nampuna au. Tung saleleng au mangolu, Jesus do nampuan au.\nSelasa, 29 Juni 2012\nManogot Psalmen 79:9-13 Lukas 6:1-11\n2. 2 Kronika 20:6\n. Dung i ninna ma: Ale Jahowa, Debata ni ompunami, nda Ho do Debata di banua ginjang, Ho huhut panggomgomi di sude harajaon ni angka bangso parbegu? Tongon tahe di bagasan tanganmu do hagogoon dohot hatogaron, jala ndang adong nanggo sahalak na tarbahen manahan anggo maradophon Ho\nDEBATA PARGOMGOM DI HITA\nMarumang tangiang mangido pangurupion on turpuk on tu Jahowa, na pinsahat ni Raja Josafat, uju talpe bangso na hinarajaanna (Juda) sian ancaman bangso Moab dohot bangson Amon. Ditongihon jala diondihon Josafat do bangso Juda asa patupa parpuasoon (bertobat) tu Jahowa, huhut mangido pangurupion sian Jahowa. Diluhutan ni bangso I (Juda), dijouhon ma pangdion tu Jahowa marhite pandohan: Parjolo, Ale Jahowa, Debata ompu nami. Lapatan ni pandohan I mangondolhon panindangion taringot tu huaso dohot pangaramotion ni Debata tu bangso I sian na robi (sai tong do dipangasahon nasida Debata na disomba Abraham, Ishak, Jakob). Paduahon, Mangokui Debata na marhuaso di banua ginjang, pandohan ni mangodolhon habangsa dohot hamuliaon ni Debata na so adong tudosanna. Patoluhon, mangokui Debata gabe pargomgom mangatasi sude harajaan ni bangso parbegu, namarlapatan ndang adong parhuaso na asing dunghon ni Jahowa Debata na hinaporseaan ni bangso i. Paopathon, diokui bangso I do saguru di Debata sambing do luhutna hamonangan ni bangso I maralohon angka musuna, Ibana do Debata pargogo na so hatudosan. Debata do na marporang humonghop bangsoNa, asal ma rade nasida mian dibagasan IbanaNa. Marhite turpuk on diondolhon do tu hita campur tangan ni Debata dingolunta. Haradeonta pasahahon ngolunta tu Debata, jala marsigantung tu Ibana, disi do idaonta na diparorot Debata do ngolunta diganup partingkian jala di dongani Debata do hita maralohon nasa na jat, I ma elaela ni si Bolis. Diabagasan Kristus nungga tangkas dipamonang hita sian musunta I ma hamatean i. Antong disaluhutna I, taingot ma pasahathon ngolunta tu Debata, Ibana tongtong ihuthononta, tung so jadi mandao hita sian Tuhan I, ai Ibana do na paluahon hita. Manang aha pe na masa, las ni roha, arsak pe, tatiop tongtong Tuhan ni na basa, na marholong roha i. AMEN\nManogot Psalmen 80:1-7 Bodari Lukas 6:12-26\n1. Marende No: 432:1 Sian hurungan ni dosangki.\nØ Sian hurungan ni dosangki ro au tu Ho,Ro au tu Ho.\nTu haluaon di mudarMi Jesus au ro tu Ho Nasa rohangku malum, hipas,\nØ Sian ilangku, nang ramunhi :,: Ro au tu Ho :,:\n2. Psalmen 25:11\nAla ni goarmu, ale Jahowa, sai marpamuati ma roham di dosangku, ai tung na balga do i\nTOPOTI MA DOSAM\nHalak na mananda diri I do halak na olo manopoti dosa manang kesalahanna. Mansai ringkot situtu do mananda diri , sada sikap na patuduhon haserepon do i. Dipatuduhuon si David do sikap panolsoion tu Debata ala ni dosa na niulana di tingki haposoonna. Diboto si David do nungga marsala ibana, nungga manimbil ibana sian lomoniroha ni Debata. Songon na binahen ni si Davud I, naeng songon I do patuduhononta sikapta di adopan ni Tuhan I ingkon dohononta do jolma pardosa do hita, ndang adong hatigoran dibagasan hita. Alai marhite Asiniroha ni Debata dibagasan Kristus nungga disesa dosanta. Di bagasan Ibana do adong di hita haluaon i, i ma hasesaan ni angka dosa (Kol 1:14). Di tangiang hatopanta I didok “ sesa ma dosa name songon panesa namai di dosa ni dongan na mardosa tu hami”. Sian pandohan ni marlapatan do I, adong do “syarat” laho manjalo hasesaan ni dosa. Syarat I ma mangasahon Asinirohani tuhan I, dohot rade manesa/mengampuni hasalaan ni dongan. Ai tung beha ma hita manjalo hasesaan ni dosa sian Tuhan I, molo hit ape ndang olo manesa dosa ni donganta. Alani taingot ma songon na ni dok si Paulus “Masipauneunean jala masisesaan dosa ma hamu, jumpa marpangkurangi na sada dompak donganna; songon panesa ni Kristus di hamu, songon i ma nang hamu! (Kol 3:13). Di parngoluan siganup ari maradophon dongan mansai ringkot do tapatuduhon sikap rade mangido maaf dohot rade memaafhon hahurangan ni donganta. Tapadao ma roha hosom I, teal, elat late I sian hadirionta, aantong tapaserep ma rohanta, Amen.\n4. Marende No BE.681:1 Ale amang asi rohaM\nDiposting oleh Remanto Tumanggor di 21.13


BL-186 | Anyreff.wordpress.com\nPosts Tagged ‘BL-186’\nBE-334, NASA JOLMA INGKON MATE, BL-186\nNasa jolma ingkon mate Ingkon mago sibuk i\nNa mangolu ingkon mate Asa tung denggan muse\nDaging on do gabe bangke jala ingkon do malangke\nAsa sogot bangkit i Tu hasangaponna i\nIpe ndang be juaonku Roha ni Debatangki\nLehononku do hosangku Ndang be marsak au disi\nAi di bugang ni Jesusku Dapot au hangoluanku\nAla hamamate ni Do tarapul rohangki.\nJesus Kristus nunga mate Ala ni mangolu au\nSingkop tua diparade I pe las rohangku lao\nManadingkon pardagangan Mandapothon hasonangan\nMandapothon Jesuski Ai malungun au tusi.\nSonang ma disi rohangku Molo jongjong au disi\nDohot sasude donganku Na marhasangapon i\nDohot Serapim silehon Sangap nang hamuliaon\nDi niendehonNa i Sangap di Tuhanta i.\nDohot do disi maringan Na badia i sude\nOmpu dohot Panurirang Nang sude Apostel pe\nAi marriburibu taonna Lao tumopot ingananna\nAngka na badia i Pasangaphon Tuhan i.\nO Jerusalem na uli Tiur ni panondangMi\nSonang dohot au maruli Tumangihon endemi\nOn pe timbul las ni roha On pe binsar nasa tua\nOn ma ari i tahe Na so olo salpu be.\nAi idaon ni matangku Hasangapon i sude\nHatigoran do uloshu Na pasangap au muse\nPinarsanggul hamonangan Jongjong au di hasonangan\nMaradophon Debata Sai tongtong, Haleluya\nCategories: 20. Ende taringot tu ajal ni jolma Tags: BE-334, BL-186, buku ende, NASA JOLMA INGKON MATE


Patorangkon Ayat | Manjaha & Mangajari\nNA INGKON DIULAHON: Tingki manjahahon ayat, ingkon tangkas do dipaboa hamu hubungan ni ayat i tu pokok utama na dipasahat hamu. Unang ma holan manjahahon ayat i sambing.\nPaboa ma na ringkot sian ayat i. Dung manjaha ayat, paboa ma na ringkot sian ayat i, jala na adong hubunganna tu pokok utama na dipasahat hamu. Ulangi ma hatorangan i piga-piga hali asa boi diingot. Manang bahen ma sungkun-sungkun na mangurupi halak mamboto na ringkot sian ayat i.\nMolo dipangke hamu hatamuna sandiri laho patorangkon ayat, pastihon ma adong dope hubungan ni ayat i tu pokok utama na dipasahat hamu.\nPaboa ma hatorangan na porlu diingot. Tingki laho manjahahon ayat, paboa ma jolo boasa ringkot ayat i dijaha. Dung i, patorang ma aha do hubungan ni ayat i tu hatoranganmuna.\nTingki patorangkon ayat, unang ma pintor tutup Bibelmuna, asa boi diboto nasida sian Bibel do hatoranganmuna i.\nBahen ma hatorangan i mura diantusi. Pingkirhon ma angka aha do naung diantusi nasida taringot ayat i, asa boi diboto hamu hatorangan aha do muse na ringkot tu nasida. Alani i, unang ma pola pasahat hatorangan na so porlu.\nManjaha dohot Mangajari—Patorangkon Ayat


Jamita Evangelium Minggu Rogate, 17 Mei 2020: "Tangiang Hamauliateon" (1 Kronika 17: 16-27) Pelita Batak Online\nHamuna angka dongan sahaporseaon di sandok Indonesia. Sintong do ra pandohan na mangihut on taringot tu partangiangon ni naporsea di Debata parpudi on naung marasing sian na hinasiholan ni Debata, ima: "Jumotjotan jala gumodangan do isi ni tangiangta patujolohon pangidoanta. Molo tung tadok mauliate, di bona jala jempek do. Sadarion, minggu Rogate, marhite 1 Kronika 17: 16-27 ditogihon do hita asa mangalehon roha tu tangiang hamauliateon. Pinomat dos nian tingki tu duansa tapatupa."\nTangiang hamauliateon do na dipatujolo raja Daud di tangiangna tu Debata di undungundung, dung sahat ton ani Debata marhite panurirang Natan tu sipareonna, i ma: Naung didai pandonganion ni Debata di ngoluna nang pe sai dihaliangi musuna ibana, basabasa ni Debata tu bangsoNa, ai dilehon tu nasida sada inganan na manongtong bahen inganannasida nang panghamonangkonon ni Debata tu nasida marolohon musunasida (Ida 1 Kronika 17: 3-10, 16). Ala ni i, di tangiang hamauliateonna i, di na digoari ibana dia naung dipatupa Debata di ngoluna, sai diondolhon si David do na mangihut on: "Sudena i dipatupa Debata ndada ala ni habetengon manang hamuliaonna ni si David (ayat 16-19), alai ala ni habalgaon ni Debata i sambing do, na so tarpatudos tu manang ise." Debata do naung manobus bangso niainNa i. Jala adong do hape sangkap ni Debata patupa i tu nasida, i ma: "Laho patudu goarNa na tarbarita i tu angka bangso di sandok portibion, marhite halongangan bolon dohot na songkal" (ay 20-22) pinatupaNa tu bangso ni rajaan ni si David i maralohon angka musnasida. On ma panandaionna na mansai bagas. Tutu, dipatupa Debata halongangan bolon tu nasida. Alai hamuliaon ni goarNa do na tong tinujuNa. Ndang jadi bangso i marginjang di roha. Ingkon Debata do na marmulia.\nTangiang pangidoan ni si David dung i, jumempek, mangido asa dipahot jala sintong dipatupa Debata na binagabagahonNa tu raja i, i ma: "Ndang holan na paadongon ni Debata ma sada sian ianakkonna laho pajongjojong bagas joroNa, alai pahoton ni Debata ma nang harajaon nirajaan ni anakna i ro di saleleng ni lelengna. Jala, pahotonNa ma tong bangso i gabe bangsoNa" (Ida 1 Kronika 17: 11-14, 23-27).\nBoasa ma, angka dongan, ingkon dipangido Debata hita asa mangarimangi tangiang hamauliateonta tu Debata saleleng on dohot tu jolo on, tarlumobi di na mangadopi pandemic 19 on? Suraon do ala nunga tung losok rohanta manghamauliatehon angka na binahen ni Debata di ngolunta saleleng on,marsasahalak, saripe, sahuria, sabangso, gabe sanga hita agoan hiras ni roha mulaulaon? Suraon do ala, ndang tahamauliatehon dope na nunga tibu mangula Debata palua hita sian Virus on, singkop di tingkina, asa lam marmulia goarNa, tung pe marungkil do namarsahit dohot namatean siala Covid 19? Ai aut so i, ndang tibu ra taboto harararat ni pandemi on, dia angka sipatupaonta unang apala pabahathu na terinfeksi dohot agoan hosa sian tongatonganta, sanga adong na menet jala lemba rohana mida virus on, sanga masa hagunturon ala sala mamutushon pamarentanta.\nAut so i, ndang tarbahen bangsoonta ra mambahen ndang sahat pandemi on tu angka bagas nang hutanta songon di Italia, Spanyol, Ingris, USA, dna, ndang sanga ra pamarenta parade angka na ringkot manjaga dirinta nang pangubati, mamareso na terinfeksi nang patupa isolasi, karantina, pangubation; ndang martamba ra na malum; ndang sanga ra tahudus manjagahon Jarak Fisik Sosial, marhaiason, marmasker, ndang marsaori, marminggu di jabu. Ndang sanga ra pamarentanta patupa na mansai ringkot isara Perpu keuangan, Permenkes nang Inpres unang jolo mudik, paeret Dana Desa gabe Dana Bansos; ndang mangolu muse tondi masiurupan, mangurupi angka na hurangan di hita. Bahatnari dope tahe sigoaronta dison di tangiang hamauliateonta domu tu usahanta manaluhon Covid 19 on, dohot domu tu na asing di ngolunta. Tagoari ma i. Dung i pe tapangido asa dipahot Debata holongNa nang bagabagaNa tu portibion, angka bangso, bangsonta, nang tu hita ganup ruas ni huriaNa. Amen.